Broj: 711-I-1241-M-109/18-02-18

Zagreb, 4. rujna 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Igora Brajdića, zamjenika gradonačelnika Grada Bjelovara,** za davanjem mišljenja Povjerenstva**,** na 21. sjednici održanoj dana 4. rujna 2018.g., daje sljedeće:

**MIŠLJENJE**

1. **Na temelju članka 8. stavka 2. u vezi sa člankom 8. stavcima 6. i 7. ZSSI-a, dužnosnik Igor Brajdić, povodom nasljeđivanja ostavinske imovine iza pokojnog oca, dužan je u izvješću o imovinskom stanju prijaviti podatke o vrsti i ukupnoj vrijednosti dužnosnikova nasljedstva te podatke od koga je nasljedstvo naslijeđeno, kao i podatke o naslijeđenoj nekretnini, osobnim vozilima koja su veće vrijednosti te dionicama, istekom godine u kojoj je rješenje o nasljeđivanju iza pokojnog oca postalo pravomoćno, s obzirom da stjecanje nasljedstva 2/4 suvlasničkog dijela kuće, dvaju osobnih vozila i dionica predstavlja bitnu promjenu glede imovinskog stanja dužnosnika.**
2. **Na temelju članka 8. stavka 2. u vezi sa člankom 8. stavkom 7. ZSSI-a dužnosnik je dužan u izvješću o imovinskom stanju prijaviti promjenu visine plaće, ukoliko ista iznosi 10 % ili više, kao i prestanak postojanja duga i štednje, prijavljenih u prethodno podnesenom izvješću o imovinskom stanju, do kraja godine u kojoj je nastala promjena plaće odnosno prestao postojati navedeni dug odnosno štednja.**
3. **Na temelju članka 14. stavka 1., u vezi sa člankom 20. stavkom 3. ZSSI-a, dužnosnik ne može za vrijeme obnašanja dužnosti, kao niti dvanaest mjeseci nakon prestanka obnašanja dužnosti, biti članom uprave i nadzornog odbora trgovačkih društava, pa tako ne može obavljati niti funkciju člana Nadzornog odbora trgovačkog društva HIDROREGULACIJA d.d., u kojem je naslijedio dionice.**
4. **Ukoliko je dužnosnik Igor Bradić nasljeđivanjem postao nositeljem 0,5% ili više dionica trgovačkog društva HIDROREGULACIJA d.d., dužnosnik je, na temelju članka 16. stavka 1. ZSSI-a, dužan upravljačka prava na temelju svojih udjela u vlasništvu (temeljnom kapitalu) navedenog trgovačkog društva, za vrijeme obnašanja dužnosti, prenijeti na drugu osobu ili posebno tijelo, kao povjerenika.**

Obrazloženje

Zahtjev za davanjem mišljenja Povjerenstva podnio je dužnosnik Igor Brajdić, zamjenik gradonačelnika Grada Bjelovara. U knjigama ulazne pošte zahtjev je zaprimljen pod poslovnim brojem 711-U-2495-M-109/18-01-4, dana 22. kolovoza 2018.g., povodom kojeg se vodi predmet broj: M-109/18.

Člankom 3. stavkom 1. točkom 43. ZSSI-a propisano je da su gradonačelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da Igor Brajdić obnaša dužnost zamjenika gradonačelnika Grada Bjelovara u mandatu 2017.-2021.g., počevši od 8. lipnja 2017.g. Stoga je Igor Brajdić, povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe li je neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u traži mišljenje Povjerenstva kako ispravno i pravovremeno prijaviti u izvješću o imovinskom stanju podatak o stjecanju određene imovine temeljem nasljeđivanja iza pokojnog oca za vrijeme obnašanja mandata i to 2/4 suvlasnička dijela kuće, osobno vozilo marke Mazda tip 3, 2009.g., osobno vozilo marke Volkswagen tip Polo 1.4 Classic, 1997.g. te dionice u trgovačkom društvu HIDROREGULACIJA d.d. iz Bjelovara, koje predstavljaju više od 0,5% udjela u temeljnom kapitalu toga društva.

Ujedno traži mišljenje kako ispravno i pravovremeno prijaviti u izvješću o imovinskom stanju podatak o promjeni u neto plaći povodom rođenja drugog djeteta te podatak o promjeni u pogledu isteka ranije prijavljenog kredita na dan 5. kolovoza 2018.g. i isteka ranije prijavljene štednje na dan 5. kolovoza 2018.g.

Konačno, dužnosnik traži mišljenje može li u trgovačkom društvu HIDROREGULACIJA d.d. biti članom Nadzornog odbora te napominje da trenutno nije član niti u jednom nadzornom odboru ili upravnom vijeću.

Povjerenstvo je utvrdilo da je dužnosnik Igor Brajdić 5. srpnja 2017.g. podnio Povjerenstvu izvješće o imovinskom stanju povodom stupanja na dužnost zamjenika gradonačelnika Grada Bjelovara. U navedenom izvješću o imovinskom stanju dužnosnik je, pored ostalog naveo da za navedenu dužnost prima plaću u mjesečnom neto iznosu od 12.038,76 kuna, zatim da je osobno nositelj obveze po osnovi kredita počevši od 2013.g. s rokom otplate od 60 mjeseci, kao i da osobno ima štednju (ostali podaci navedeni u objavljenom Izvješću).

Nadalje, utvrđeno je da je dužnosnik Igor Brajdić 21. prosinca 2017.g. podnio Povjerenstvu izvješće o imovinskom stanju povodom bitne promjene, u kojem je prijavio rođenje drugog djeteta i promjenu prihoda supruge.

Odredbama članaka 8., 9. i 10. ZSSI-a propisana je obveza dužnosnika na obavještavanje Povjerenstva o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine. Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, dok sukladno stavku 6. istog članka Zakona, podaci o naslijeđenoj imovini obuhvaćaju podatke o vrsti i ukupnoj vrijednosti nasljedstva te podatke od koga je nasljedstvo naslijeđeno.

Povjerenstvo ukazuje da je u ranije donesenim aktima Povjerenstva zauzelo pravni stav da stjecanje vlasništva na nekretninama predstavlja bitnu promjenu glede imovinskog stanja u smislu članka 8. stavka 2. ZSSI-a, neovisno o načinu stjecanja i vrijednosti nekretnine odnosno suvlasničkog dijela nekretnine. Imajući u vidu da je sam dužnosnik naveo da je osim navedenog suvlasničkog dijela nekretnine naslijedio dva osobna vozila i dionice, Povjerenstvo je utvrdilo da je nasljedstvom navedene imovine nesporno došlo do bitne promjene glede imovine dužnosnika.

Stoga, Povjerenstvo upućuje dužnosnika da prijavi naslijeđenu imovinu iza pokojnog oca istekom godine u kojoj je rješenje o nasljeđivanju postalo pravomoćno, a imajući u vidu da je tek pravomoćnim rješenjem o nasljeđivanju nesporno utvrđeno što je u sastavu ostavine, tko je ostaviteljev nasljednik, koliki mu nasljedni dio pripada i je li mu nasljedno pravo opterećeno i kako, sve u smislu odredbe članka 232. Zakona o nasljeđivanju („Narodne novine“, br. 48/03., 163/03., 35/05., 127/13., 33/15.).

S obzirom da je člankom 8. stavkom 7. ZSSI-a propisano da su dužnosnici dužni zasebno prijaviti stečene nekretnine, pokretnine veće vrijednosti i dionice u trgovačkim društvima, propisani elektronički obrazac izvješća o imovinskom stanju dužnosnika sadrži posebne rubrike za prijavu podataka o stečenim nekretninama, pokretninama koje se upisuju u javni registar (osobna vozila) kao i o stečenim poslovnim udjelima i dionicama u poslovnim subjektima, pa je, stoga, potrebno da dužnosnik naslijeđenu imovinu, koju navodi u zahtjevu za mišljenjem, prijavi u pripadajuću rubriku s naznakom nasljeđivanja kao osnove stjecanja.

S obzirom da u navedenim zasebnim rubrikama elektroničkog obrasca izvješća, ovisno o vrsti imovine, nije predviđen upis podatka da je određena imovina stečena nasljeđivanjem ili podatak o tome tko je ostavitelj, a niti obrazac sadrži posebnu rubriku u koju bi se upisali zbirni podaci o nasljedstvu, potrebno je da dužnosnik, kako bi ispunio obvezu iz citiranog članka 8. stavka 6. ZSSI-a, u rubrici „Napomena“ upiše podatak o tome od koga je imovinu naslijedio i o ukupnoj vrijednosti imovine koju je naslijedio.

Slijedom navedenog, Povjerenstvo daje mišljenje kao u točki I. izreke.

Sukladno članku 8. stavku 7. podstavcima 5., 6. i 7. ZSSI-a podaci o stečenoj imovini koju je dužnosnik dužan prijaviti Povjerenstvu u izvješću o imovinskom stanju obuhvaćaju, između ostalog, podatke o novčanoj štednji ako ona premašuje jednogodišnji iznos neto prihoda dužnosnika, podatke o dugovima i ostalim obvezama (među kojima su i obveze po kreditima), kao i podatke o dohotku od nesamostalnog rada (plaća).

U odnosu na pitanje obveze prijave promjene visine neto plaće povodom rođenja drugog djeteta (uzrokovano povećanjem osobnog odbitka kao neoporezivog dijela dohotka), Povjerenstvo je kroz praksu zauzelo stav da općenito povećanje prihoda dužnosnika od 10% ili više predstavlja bitnu promjenu u imovini.

Kada se radi o redovitom prihodu kao plaći, koja se u izvješću o imovinskom stanju prijavljuje u mjesečnom iznosu, tada se smatra da su dužnosnici dužni prijaviti povećanje plaće od 10% do kraja godine kad je povećanje u ovoj visini nastalo u odnosu na prethodno prijavljenu plaću. Kako dužnosnik nije naveo koliko mu se povećala plaća, Povjerenstvo napominje da, sukladno načelu transparentnosti obnašanja dužnosti, dužnosnik može prijaviti i promjenu plaće za dužnost koju obnaša i ako se ona promijenila manje od 10%.

U odnosu na pitanje obveze prijave prestanka štednje, Povjerenstvo napominje da je štednja koju je dužnosnik prijavio u izvješćima o imovinskom stanju podnesenim 5. srpnja 2017.g. i 21. prosinca 2017.g. u visini manjoj od jednogodišnjeg iznos neto prihoda dužnosnika, pa time niti prestanak ove štednje ne predstavlja sam za sebe bitnu promjenu u imovini, no obzirom da je dužnosnik istu štednju prijavio, transparentno će postupiti ukoliko prijavi i prestanak iste.

Slijedom navedenog, Povjerenstvo daje mišljenje kao u točki II. izreke.

U odnosu na pitanje dozvoljenosti obavljanja funkcije člana Nadzornog odbora u trgovačkom društvu HIDROREGULACIJA d.d., u kojem je naslijedio dionice, Povjerenstvo ističe da je člankom 14. stavkom 1. ZSSI-a izričito propisano da dužnosnici ne mogu biti članovi upravnih tijela niti nadzornih odbora trgovačkih društava. Pritom odredbama ZSSI-a nije propisana nikakva iznimka od navedene zabrane, neovisno o vlasničkoj strukturi trgovačkog društva, dakle neovisno o tome ima li dužnosnik ili nema udio u vlasništvu istog trgovačkog društva, koliki je taj udio te koja je pravna osnova stjecanja. Prema tome, što se tiče članstva u navedenim tijelima trgovačkih društava, a dioničko društvo je jedan od oblika trgovačkih društava, radi se o striktnoj beziznimnoj zabrani.

Sukladno odredbi članka 20. stavka 3. ZSSI-a, zabrana iz članka 14. stavka 1. ZSSI-a obvezuje dužnosnike za vrijeme obnašanja dužnosti i 12 mjeseci od dana prestanka obnašanja dužnosti.

Slijedom navedenog, Povjerenstvo daje mišljenje kao u točki III. izreke.

Pored navedenog, pod pretpostavkom da je dužnosnik nasljeđivanjem postao nositeljem 0,5% ili više dionica trgovačkog društva HIDROREGULACIJA d.d., Povjerenstvo smatra nužnim uputiti dužnosnika da je člankom 16. stavkom 1. ZSSI-a propisano da dužnosnik koji ima 0,5% i više dionica, odnosno udjela u vlasništvu (kapitalu) trgovačkog društva za vrijeme obnašanja javne dužnosti mora prenijeti svoja upravljačka prava na temelju udjela u kapitalu društva na drugu osobu ili na posebno tijelo, odnosno na povjerenika koji će glede ostvarivanja članskih prava i udjela u društvu djelovati u svoje ime, a za račun dužnosnika. Istim člankom izričito je određeno da dužnosnik ne može za povjerenika odrediti povezane osobe iz članka 4. stavka 5. ZSSI-a odnosno članove obitelji dužnosnika, čiji je opseg definiran u članku 4. stavku 2. ZSSI-a, niti druge osobe koje se može opravdano smatrati interesno povezanim s dužnosnikom.

Slijedom navedenog, Povjerenstvo daje mišljenje kao točki IV. izreke ovog akta.

Vezano na okolnost da je dužnosnik postao imateljem dionica trgovačkog društva, Povjerenstvo napominje da članak 17. stavak 1. ZSSI-a, propisuje da poslovni subjekt u kojem dužnosnik ima 0,5% ili više udjela u vlasništvu (kapitalu) trgovačkog društva ne može stupiti u poslovni odnos s tijelom javne vlasti u kojem dužnosnik obnaša dužnost, niti smije biti član zajednice.

Ujedno, člankom 17. stavkom 2. ZSSI-a propisano je da se ograničenje iz stavka 1. tog članka primjenjuje na poslovne subjekte u kojima član obitelji dužnosnika ima 0,5% ili više udjela u vlasništvu, u slučaju kada je član obitelji dužnosnika na bilo koji način, izravno ili neizravno, stekao predmetni udio, odnosno dionice od dužnosnika u razdoblju od dvije godine prije imenovanja odnosno izbora na javnu dužnost pa do prestanka njezinog obnašanja.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Igor Brajdić, elektroničkom dostavom

2. Objava na internetskoj stranici Povjerenstva

3. Pismohrana